Bruselj, 5.1.2005

KOM(2004)852 končno

Predlog

ODLOČBA SVETA

o dovoljenju Švedski, da v skladu s členom 19 Direktive 2003/96/ES uporabi znižano raven za obdavčitev električne energije, porabljene v nekaterih gospodinjstvih in podjetjih storitvenega sektorja

(Besedilo v švedskem jeziku je edino verodostojno)

(predložena s strani Komisije)

OBRAZLOŽITVENI MEMORANDUM

1. PREDLOžITEV ZAHTEVKA

S pismom z dne 20. avgusta 2004 so švedski organi oblasti zaprosili Komisijo za odstopanje, ki bi jim v skladu s členom 19 Direktive 2003/96/ES[1] dovolilo uporabo znižane ravni za obdavčitev električne energije, porabljene v gospodinjstvih in podjetjih storitvenega sektorja na severu Švedske. Da bi dobila podatke, potrebne za ocenitev zahtevka, je Komisija v pismu z dne 20. septembra poslala dodatna vprašanja, na katera so švedski organi oblasti odgovorili 13. oktobra 2004.

Švedski energetski davek na električno energijo je bil uveden leta 1957. Julija 1981 je bila uvedena znižana raven energetskega davka na električno energijo, porabljeno na severu Švedske, kjer so stroški ogrevanja v povprečju višji kot v drugih delih države. Električno ogrevanje predstavlja 30 % vsega ogrevanja v gospodinjstvih in storitvenem sektorju na Švedskem.

Razlikovanje, ki služi uresničitvi specifičnega cilja na področju regionalne politike, temelji na upoštevanju podnebja in si prizadeva, da se gospodinjstvom in podjetjem storitvenega sektorja na severu Švedske zagotovi enake pogoje kot tovrstnim uporabnikom v južnih delih države, tako da se zmanjša stroške električne energije za stranke na severu. Geografsko razlikovanje temelji na objektivnih podatkih o srednjih temperaturah v tistih obdobjih leta, ko se hiše ponavadi ogrevajo. Poraba električne energije, potrebne za ogrevanje povprečne hiše v severnih delih Švedske, je približno 25 % višja kot na jugu, kar je posledica občutno hladnejšega podnebja in ustrezno daljše ogrevalne sezone. Upravičencem pripada znižanje stopnje obdavčitve za električno energijo, ki je enako 25 % celotne ravni davka.

Energetski davek na električno energijo, porabljeno v gospodinjstvih in podjetjih storitvenega sektorja na severu Švedske, trenutno znaša 0,181 SEK na kWh (0,020 eura) in 0,241 SEK na kWh (0,026 eura) za tako porabo v drugih delih države. Pravna podlaga za ukrep sta oddelka 3 in 4 poglavja 11 Zakona o trošarinah na energijo.

Švedska meni, da je obdržala davčno spodbudo za povečanje energetske učinkovitosti.

Pričakovani letni proračunski odhodki znašajo 800 milijonov SEK (88 milijonov eurov).

Ukrep se odobri v obliki znižane ravni energetskega davka. Znižana raven davka se uporablja neposredno pri obračunu davka. Obdavčljivi dogodek nastopi v trenutku, ko distributer stranko oskrbi z električno energijo.

Območja, ki jih ukrep pokriva, so:

Regije | Občine |

Norrbottens län | vse |

Västerbottens län | vse |

Jämtlands län | vse |

Västernorrlands län | Sollefteå, Ånge, Örnsköldsvik |

Gävleborgs län | Ljusdal |

Dalarnas län | Malung, Mora, Orsa, Älvdalen |

Värmlands län | Torsby |

Ukrep, kot vsa zakonodaja o obdavčitvi energije na Švedskem, ni časovno omejen.

Komisija v svoji odločbi[2] z dne 11. junija 2003 ni nasprotovala davku na električno energijo, ki se razlikuje po regijah, v korist storitvenega sektorja za obdobje 2002-2005 v okviru predpisov o državni pomoči.

2. OCENA KOMISIJE

V skladu s členom 19(1) Direktive 2003/96/ES lahko Svet, na predlog Komisije, državi članici soglasno dovoli uvedbo nadaljnjih izjem ali znižanj trošarin zaradi upoštevanja posebnih politik.

Izjeme, za katere je bilo zaprošeno v skladu s členom 19 Direktive 2003/96/ES, je treba pregledati v smislu njihove skladnosti s politikami Skupnosti.

Razlikovanje zagotavlja gospodinjstvom in podjetjem storitvenega sektorja na severu Švedske enake pogoje kot tovrstnim strankam v južnih delih države, tako da se zmanjša stroške električne energije za stranke na severu. Ukrep torej služi uresničevanju ciljev na področju regionalne in kohezijske politike.

Znižana stopnja obdavčitve električne energije za porabo na severu Švedske (20 eurov na MWh) ostaja mnogo višja od najnižje ravni Skupnosti, določene v Direktivi 2003/96/ES (1 euro na MWh za neposlovno rabo). Poleg tega je znižanje davka sorazmerno z dodatnimi stroški ogrevanja, ki jih nosijo gospodinjstva in podjetja storitvenega sektorja na severu Švedske. Zaradi tega je Komisija mnenja, da ta stopnja davka zagotavlja, da se obdrži spodbudni učinek obdavčenja za povečanje energetske učinkovitosti. Isti sklep je bil sprejet v odločbi o državni pomoči v zvezi z ustreznim znižanjem davka. Komisija je bila tam mnenja, da morajo upravičenci vedno plačati bistven delež nacionalnega davka.

Splošno načelo je, da morajo biti davčna odstopanja časovno omejena. Člen 19(2) Direktive 2003/96/ES določa za taka odstopanja obdobje največ 6 let. Komisija je sprejela odločbo o državni pomoči v zadevnem primeru 11. junija 2003, pred začetkom veljavnosti Direktive 2003/96/ES (31. oktobra 2003). Ta odločba določa, da je švedski ukrep o regionalnem razlikovanju pomoč, ki je skladna za obdobje, ki se konča 31. decembra 2005. Zato lahko Komisija samo predlaga Svetu, naj odobri ukrep do navedenega datuma. To ne vpliva na morebitno podaljšanje ukrepa po novih ocenah, ki jih bo morala Komisija izvesti na področju državne pomoči in davčnih predpisov, če bodo švedski organi oblasti želeli ohraniti znižanje davka po letu 2005.

3. SKLEP

Komisija predlaga, da Svet v skladu s členom 19 Direktive 2003/96/ES dovoli Švedski, da do 31. decembra 2005 uporablja znižano raven za obdavčitev električne energije, porabljene v gospodinjstvih in podjetjih storitvenega sektorja v nekaterih mestih, ki se nahajajo na severu Švedske.

Predlog

ODLOČBA SVETA

o dovoljenju Švedski, da v skladu s členom 19 Direktive 2003/96/ES uporabi znižano raven za obdavčitev električne energije, porabljene v nekaterih gospodinjstvih in podjetjih storitvenega sektorja

(Besedilo v švedskem jeziku je edino verodostojno)

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 2003/96/ES z dne 27. oktobra 2003 o prestrukturiranju okvira Skupnosti za obdavčitev energentov in električne energije[3] in zlasti člena 19(1) Direktive,

ob upoštevanju predloga Komisije,

ob upoštevanju naslednjega:

(1) S pismom z dne 20. avgusta 2004 so švedski organi oblasti zaprosili Komisijo za odstopanje, ki bi jim v skladu s členom 19 Direktive 2003/96/ES dovolilo uporabo znižane ravni za obdavčitev električne energije, porabljene v gospodinjstvih in podjetjih storitvenega sektorja na severu Švedske.

(2) Od julija 1981 se na Švedskem uporablja znižana raven energetskega davka za električno energijo, porabljeno v severnih delih države, kjer je poraba električne energije za ogrevalne namene v povprečju za 25 % višja kot drugje v državi.

(3) Z zmanjšanjem stroškov električne energije za gospodinjstva in podjetja storitvenega sektorja na severu Švedske so tem uporabnikom zagotovljeni enaki pogoji kot tovrstnim strankam v južnih delih države. Ukrep torej služi uresničevanju ciljev na področju regionalne in kohezijske politike.

(4) Znižana stopnja obdavčitve električne energije za porabo na severu Švedske, ki znaša 20 eurov na MWH, ostaja mnogo višja od najnižje ravni Skupnosti, določene v Direktivi 2003/96/ES. Poleg tega je znižanje davka sorazmerno z dodatnimi stroški ogrevanja, ki jih nosijo gospodinjstva in podjetja storitvenega sektorja na severu Švedske. Zaradi tega bi morala navedena stopnja obdavčitve zagotoviti, da se obdrži spodbudni učinek obdavčenja za povečanje energetske učinkovitosti.

(5) Znižanje, za katerega je bilo zaprošeno, je proučila Komisija in ugotovila, da ne izkrivlja konkurence ali ovira delovanja notranjega trga ter se šteje za združljivo s politiko Skupnosti na področju okolja, energije in prometa.

(6) Navedeni pristop je v skladu s stališčem, ki ga je Komisija zavzela v primeru državne pomoči C 42/2003[4], kjer ni nasprotovala elementu državne pomoči v obliki znižanja davka za obdobje, ki se konča 31. decembra 2005.

(7) Primerno je torej, da se Švedski dovoli, da do 31. decembra 2005 uporabi znižano raven za obdavčitev električne energije za porabo na severu Švedske –

SPREJEL NASLEDNJO ODLOČBO:

Člen 1

Švedski se dovoli, da uporabi znižano raven za obdavčitev električne energije, porabljene v gospodinjstvih in podjetjih storitvenega sektorja v občinah, naštetih v Prilogi.

Znižanje je sorazmerno z dodatnimi stroški ogrevanja, ki so posledica severne lege, v primerjavi z ostalim delom Švedske.

Znižana raven je skladna z zahtevami Direktive 2003/96/ES in zlasti z najnižjimi ravnmi, določenimi v členu 10 navedene direktive.

Člen 2

Ta odločba preneha veljati 31. decembra 2005.

Člen 3

Ta odločba je naslovljena na Kraljevino Švedsko.

V Bruslju,

Za Svet

Predsednik

Priloga

Regije | Občine |

Norrbottens län | Vse občine |

Västerbottens län | Vse občine |

Jämtlands län | Vse občine |

Västernorrlands län | Sollefteĺ, Ĺnge, Örnsköldsvik |

Gävleborgs län | Ljusdal |

Dalarnas län | Malung, Mora, Orsa, Älvdalen |

Värmlands län | Torsby |

[1] UL L 283, 31.10.2003, str. 51. Direktiva, kakor je bila nazadnje spremenjena z Direktivo 2004/75/ES (UL L 157, 30.4.2004, str. 100).

[2] Primer „C42/03 (ex-NN 3/B/2001)– Švedska“ (UL C 189, 9.8.2003, str. 6).

[3] UL L 283, 31.10.2003, str. 51. Direktiva, kakor je bila nazadnje spremenjena z Direktivo 2004/75/ES (UL L 157, 30.4.2004, str. 100).

[4] UL C 189, 9.8.2003, str. 6.